ข้อมูลการซื้อขายใน  TFEX ปี 2553
เกาะติดข่าว ข่าวร้อน ข่าวเด่น ข่าววันนี้ ข่าวการเมือง ประเด็นการเมือง ข่าวเศรษฐกิจ ข่าวกีฬา ท่องเที่ยว บันเทิง ดูดวง สลากกินแบ่งรัฐบาล คลิปวีดีโอ ทันเหตุการณ์ทุกแง่มุม โดยทีมงานโพสต์ทูเดย์
20 ส.ค. 2554

....บริษัท ตลาดอนุพันธ์ (ประเทศไทย) จำกัด (มหาชน)
สวัสดีปีใหม่ครับ ท่านผู้อ่าน “นัดพบอนุพันธ์” ทุกท่าน ขอให้มีสุขภาพกายและใจที่สมบูรณ์ เตรียมพร้อมรับมือกับตลาดทุนในปีกระต่ายกันนะครับ และโอกาสนี้ “นัดพบอนุพันธ์” ขอสรุปข้อมูลการซื้อขายใน TFEX ตลอดปี 2553 ที่ผ่านมาให้ทราบกันครับ
การซื้อขายใน TFEX ตลอดปี 2553 ที่ผ่านมา มีปริมาณการซื้อขายรวมทั้งสิ้น 4,519,436 สัญญา หรือเฉลี่ย 18,676 สัญญาต่อวัน เพิ่มขึ้นกว่า 46% จาก 12,771 สัญญาต่อวัน ในปี 2552 โดยสินค้ายอดนิยมที่มีการซื้อขายมากสุดยังคงเป็น SET50 Index Futures ด้วยปริมาณการซื้อขายเฉลี่ยวันละ 10,212 สัญญา หรือคิดเป็นสัดส่วนประมาณ 55% ของปริมาณการซื้อขายทั้งหมด ตามมาด้วย Gold Futures และ Single Stock Futures ที่เฉลี่ยวันละ 4,014 และ 4,006 สัญญา ตามลำดับ หรือคิดเป็นสัดส่วนประมาณ 22% สำหรับแต่ละสินค้า ขณะที่ SET50 Index Options และ Interest Rate Futures ยังมีปริมาณการซื้อขายไม่มากนัก
อาจกล่าวได้ว่าปริมาณซื้อขายใน TFEX ที่เพิ่มขึ้นอย่างมากนี้เป็นผลจากการเติบโตของ Single Stock Futures ที่มีปริมาณการซื้อขายเพิ่มสูงขึ้นกว่า 5 เท่าตัว โดยเพิ่มจาก 145,758 สัญญาในปี 2552 เป็น 969,353 สัญญาในปี 2553 เนื่องจากผู้ลงทุนเริ่มเข้าใจและคุ้นเคยกับการซื้อขาย Single Stock Futures มากขึ้น อีกทั้งสามารถใช้เป็นทางเลือกในการจัดการความเสี่ยงและทำกำไรในช่วงที่ตลาดหุ้นมีความร้อนแรงได้ โดยปัจจุบันมีหุ้นอ้างอิงให้เลือกซื้อขายถึง 14 หุ้น สำหรับในส่วนของ Gold Futures ก็มีปริมาณซื้อขายเพิ่มสูงขึ้นประมาณ 2 เท่าตัว จาก 311,591 สัญญาในปี 2552 มาเป็น 971,423 สัญญาในปี 2553 อันเป็นผลจากการเปิดให้มีการซื้อขายโกลด์ฟิวเจอร์สขนาดน้ำหนัก 10 บาท เมื่อเดือน ส.ค. 2553 โดยมีปริมาณการซื้อขายเฉลี่ยวันละ 1,716 สัญญา รวมถึงการจัดกิจกรรมโครงการ “โกลด์ฟิวเจอร์สสัญจร” เพื่อให้ความรู้แก่ผู้ลงทุนในทุกภูมิภาคอย่างต่อเนื่อง
สำหรับสัดส่วนการซื้อขายของผู้ลงทุนประกอบด้วย ผู้ลงทุนรายบุคคลในประเทศ 57.2% ผู้ลงทุนต่างประเทศ 10.1% และผู้ลงทุนสถาบันในประเทศ 32.7% ซึ่งส่วนใหญ่เป็นธุรกรรมจากผู้ดูแลสภาพคล่อง ทั้งนี้ ณ วันที่ 30 ธ.ค. 2553 ตลาดอนุพันธ์มีสถานะคงค้างรวม 77,955 สัญญา เพิ่มขึ้น 175% จาก 28,281 สัญญาในปีก่อนหน้า และมีจำนวนบัญชีซื้อขายอนุพันธ์รวมทั้งสิ้น 41,880 บัญชี เพิ่มขึ้น 41.7% จากสิ้นปี 2552 ที่มี 29,546 บัญชี
โบรกเกอร์อนุพันธ์ที่มีปริมาณการซื้อขายโดยรวมสูงสุด 5 ลำดับแรก ได้แก่ บล.โกลเบล็ก 13.4% บล.ฟิลลิป (ประเทศไทย) 9.25% บล.กิมเอ็ง (ประเทศไทย) 7.91% บล.ทรีนีตี้ 6.10% และ บล.เคจีไอ (ประเทศไทย) 5.64% อย่างไรก็ดี หากพิจารณาเฉพาะการซื้อขาย Gold Futures พบว่าโบรกเกอร์ที่มีการซื้อขาย Gold Futures สูงสุด 5 อันดับแรก มีสัดส่วนการซื้อขายรวมกันถึง 63.89% และเป็นโบรกเกอร์ที่มีธุรกิจด้านทองคำในเครือทั้งสิ้น ได้แก่ บล.โกลเบล็ก 20.98% บริษัท เอ็มทีเอส โกลด์ ฟิวเจอร์ 15.12% บริษัท ออสสิริส ฟิวเจอร์ส 13.91% บริษัท วายแอลจี บูลเลี่ยน แอนด์ ฟิวเจอร์ส 7.77% และบริษัท ฮั่วเซ่งเฮง โกลด์ ฟิวเจอร์ส 6.11% ตามลำดับ
การเติบโตของตลาดอนุพันธ์ในปี 2553 สะท้อนให้เห็นความเชื่อมั่นของผู้ลงทุนในการเลือกใช้สินค้าในตลาดอนุพันธ์เพื่อสร้างโอกาสทำกำไรและจัดการความเสี่ยงเพิ่มขึ้น และสำหรับในปี 2554 นี้ TFEX ยังคงให้ความสำคัญกับการเพิ่มสภาพคล่องของสินค้าที่มีอยู่ โดยมีแผนในการจัดโครงการส่งเสริมการซื้อขาย การร่วมมือกับบริษัทสมาชิกในการให้ความรู้เกี่ยวกับกลยุทธ์การซื้อขายแก่ผู้ลงทุน รวมถึงการส่งเสริมให้มีบทวิเคราะห์เกี่ยวกับการซื้อขายอนุพันธ์เพิ่มขึ้น นอกจากนี้จะมีการออกสินค้าใหม่เพิ่มเติมเพื่อเป็นทางเลือกให้แก่ผู้ลงทุน ได้แก่ สัญญาซื้อขายล่วงหน้าที่อ้างอิงกับโลหะเงิน (Silver Futures) และสัญญาซื้อขายล่วงหน้าที่อ้างอิงกับน้ำมัน (Oil Futures) รวมทั้งจะขยายเวลาการซื้อขายออกไปในช่วงกลางคืนเพื่อให้ผู้ลงทุนที่ซื้อขายอนุพันธ์ที่อ้างอิงกับสินค้าโภคภัณฑ์ ซึ่งมีการซื้อขายตลอดเวลาทั่วโลก เช่น ทองคำ เงิน เป็นต้น สามารถจัดการความเสี่ยงได้ดียิ่งขึ้น